Fallout får ny trailer til sæson 2

Fallout har været et fornuftigt hit for Amazon Prime Video, og nu er der lidt ekstra nyt til fans af serien der foregår efter verden er blevet ødelagt af atomkrig. På Gamescom har de nemlig lanceret en ny trailer for den kommende sæson af serien.

Under Opening Night Live’s globale livestream blev det samtidig bekræftet, at den nye sæson får eksklusiv premiere den 17. december 2025. I alt består sæsonen af otte episoder, som udkommer enkeltvis hver uge frem mod sæsonfinalen den 4. februar 2026.

100 millioner har streamet Fallout

Serien produceres af Kilter Films med Jonathan Nolan og Lisa Joy som executive producers, mens Geneva Robertson-Dworet og Graham Wagner fungerer som både executive producers, skabere og showrunners. Første sæson er ifølge Prime Video blevet streamet af mere end 100 millioner seere på verdensplan og er blandt de tre mest sete titler i tjenestens historie.

Nye karakterer og tilbagevenden til Mojave-ørkenen

Sæson to fortsætter direkte, hvor den første sæson sluttede, og tager publikum med på en ny rejse gennem Mojaves radioaktive ødemark og ind i den ikoniske post-apokalyptiske by New Vegas. Serien får premiere i mere end 240 lande og territorier verden over og vil – som i første sæson – blive udgivet eksklusivt på Prime Video.

Ved gamescom præsenterede Jonathan Nolan og Geneva Robertson-Dworet teaser-traileren på scenen sammen med seriens hovedrolleindehavere Ella Purnell og Aaron Moten. Publikum fik et indblik i de nye udfordringer, karaktererne Lucy, Maximus og The Ghoul står over for i den kommende sæson. Trailerens største overraskelse var introduktionen af Justin Theroux som Robert House – en vigtig figur fra Fallout-universet – samt det første officielle glimt af en Deathclaw, et af seriens mest frygtindgydende væsner.

Baseret på computerspil

Fallout baserer sig på en af de mest succesfulde videospilserier nogensinde og udforsker en verden, hvor de få ressourcer, der er tilbage efter atomkrigen, skaber en hård opdeling mellem dem, der har, og dem, der ikke har. To hundrede år efter apokalypsen sendes de ellers beskyttede beboere i underjordiske shelters ud i ødemarken, hvor de møder et komplekst og ofte brutalt samfund præget af mærkelige alliancer og farlige skabninger.

Fallout får ny trailer til sæson 2