Nu skal du fodres med reklamer på Amazon Prime Video

Amazon Prime Video bliver snart en lidt mere irriterende streamingtjeneste. Amazon har bekræftet over for abonnenter, at danske Prime Video-kunder fra 2026 vil begynde at se reklamer i film og serier. Det sker ikke som et nyt billigere abonnement, men som en ændring af det abonnement, kunderne allerede betaler for.

Vil man fortsat se Prime Video uden reklamepauser, skal man vælge en ny reklamefri løsning. Den bliver altså et tilkøb. Amazon har dog endnu ikke fortalt, hvad det kommer til at koste.

Mere indhold – og flere reklamer

Amazon forklarer ændringen med, at selskabet vil fortsætte med at investere i film, serier, sport og egne produktioner. Tjenesten fremhæver blandt andet The Lord of the Rings: The Rings of Power, Fallout, Reacher, The Boys og danske formater som LOL: Last One Laughing.

Prime Video har også satset mere på sport i Danmark. I 2024 begyndte tjenesten at vise 38 Premier League-kampe pr. sæson, og den type liveindhold vil fortsat have reklamer. Men for den almindelige seer er regnestykket ret enkelt: Det, der før var inkluderet uden reklamer, bliver nu afbrudt af reklamer – medmindre man betaler mere.

Streaming bliver mere som flow-tv

Amazon skriver, at der bliver tale om “begrænsede reklamer”, men det ændrer ikke på retningen. Streamingmarkedet bevæger sig mere og mere væk fra den oprindelige idé om reklamefri underholdning på brugerens præmisser.

Først blev abonnementerne dyrere. Så kom kontodeling under pres. Nu bliver reklamer en del af standardpakken hos endnu en stor tjeneste.Prime Video er ikke længere bare et spørgsmål om, hvorvidt man bruger tjenesten nok. Nu handler det også om, hvor meget man vil finde sig i undervejs.

Amazon oplyser, at Prime Video-medlemmer ikke behøver gøre noget nu. Selskabet vil sende en mail flere uger før reklamerne bliver indført med information om, hvordan man kan vælge den reklamefri løsning.

Den afgørende detalje mangler dog stadig: prisen.

Nu skal du fodres med reklamer på Amazon Prime Video