[OPDATERET] Amazon Prime bliver op til 49 procent dyrere

Amazon Prime hæver nu priserne i fem lande i Europa. Men ikke i Danmark. Amazon siger til Financial Times, at prisstigningerne skyldes “inflation og højere omkostninger”.

Danmark hører ind under Tyskland, der som sagt får en 30 procent stigning. Men ifølge de danske pr-repræsentanter for Amazon Prime herhjemme, vil der altså ikke komme stigninger til danskerne, som vi ellers tidligere skrev.

“Den prisstigning, som der er blevet annonceret, kommer ikke til at påvirke Prime eller Prime Video i Danmark, så abonnementsprisen forbliver den samme herhjemme,” skriver de i en mail til iNPUT.

Prisstigningerne kommer netop som premieren på den stort anlagte Ringenes Herre-serie, The Rings of Power, nærmer sig. Den får premiere i september og stigningerne træder i kraft den 15. september.

Ud over Tyskland og Frankrig (49 procent), hæves priserne også i England (20 procent), Italien og Spanien (begge 39 procent). Tidligere i år steg prisen også 17 procent for amerikanere.

Amazon Prime har den seneste tid investeret hidsigt for at konkurrere mod bl.a. Netflix. Således har de købt dyre sportsrettigheder til både Premier League og Champions League til de britiske kunder. Tidligere i år lukkede selskabet også en aftale til 8,45 milliarder dollars for at overtage filmselskabet MGM.

Oven i det har Amazon Prime altså kastet en betydelig sum efter The Rings Of Power. Alene første sæson har angiveligt kostet den nette sum af tre en halv milliard kroner.

[OPDATERET] Amazon Prime bliver op til 49 procent dyrere