Prime Video hæver prisen med en tier

Hvis du bruger Prime Video til at se den tidlige Premier League-kamp om lørdagen, så er der dårlige nyheder: Prisen stiger fra 59 til 69 kroner om måneden. Stigningen gælder fra næste betalingsperiode, og Amazon forklarer, at prisændringen skal sikre “fortsatte investeringer i dansk indhold”.

Men for danske forbrugere, der i forvejen jonglerer mellem Netflix, Disney+, Viaplay og TV 2 Play, er endnu en prisstigning nok mest af alt en reminder om, hvor dyrt det efterhånden er blevet at følge med. Især hvis du er fodboldfan. Premier League er nemlig fordelt på hele fire tjenester – og Prime Video har retten til én kamp per runde, altså 38 kampe i alt på en sæson.

Ifølge Prime Video skal de ekstra penge blandt andet gå til flere nordiske film fra Nordisk Film og Scanbox Entertainment – og til tjenestens første danske fiktionsserie, Slangedræberen, som snart får premiere.

Med prisstigningen melder Prime Video sig ind i rækken af streamingtjenester, der i år har hævet abonnementsprisen.

Også HBO Max, Disney+ og YouSee har hævet priserne markant inden for de seneste måneder. Forbrugerne får måske mere indhold – men de får det bestemt ikke billigere.

Prime Video hæver prisen med en tier