Prime Video samler Apple TV, HBO Max og SkyShowtime i samme app

Amazon gør fra i dag Prime Video til mere end sin egen streamingtjeneste i Danmark. Tjenesten åbner for såkaldte tilvalgsabonnementer, hvor danske brugere kan abonnere på en række konkurrerende streamingtjenester direkte gennem Prime Video. Ved lanceringen gælder det Apple TV, BritBox, Crunchyroll, Hayu, HBO Max, Lionsgate+, MGM+, MUBI og SkyShowtime. Ideen er, at Prime Video i højere grad skal fungere som en samlet indgang til streaming, hvor brugeren både kan finde indhold, tegne abonnement og se film og serier uden konstant at skulle hoppe mellem forskellige apps. Abonnementerne administreres samtidig gennem den Amazon-konto, man allerede bruger til Prime Video.

Du behøver ikke være Prime-medlem

En væsentlig detalje ved lanceringen er, at tilvalgsabonnementerne ikke er forbeholdt kunder, der betaler for Amazon Prime. Alle Prime Video-brugere i Danmark kan tegne abonnement på de eksterne tjenester gennem platformen. Dermed forsøger Amazon i praksis at gøre Prime Video til en streamingportal, snarere end blot et sted for Amazons eget indhold. De enkelte tjenester beholder deres egne kataloger, mens Prime Video står for den fælles brugeroplevelse og administration af abonnementerne. Det kan især være interessant for brugere med flere streamingtjenester, fordi en større del af både søgning, afspilning og abonnementshåndtering kan foregå samme sted og med samme Amazon-konto.

Amazon har allerede tilbudt Prime Video Channels på andre markeder, men udvidelsen betyder, at konceptet nu får et betydeligt større udvalg i Danmark. De ni tjenester spænder samtidig forholdsvis bredt. HBO Max, Apple TV og SkyShowtime er blandt de store, brede tjenester, mens eksempelvis Crunchyroll fokuserer på anime, BritBox på britisk tv og MUBI på et mere kurateret udvalg af film. Hayu er især kendt for reality-tv, mens Lionsgate+ og MGM+ bidrager med yderligere film og serier. Brugeren behøver altså ikke købe en samlet pakke, men kan vælge de enkelte abonnementer efter behov.

HBO Max kan stadig bruges separat

For HBO Max er integrationen lidt mere omfattende end hvad der gør sig gældende for resten af tjenesterne. Kunder, der tegner deres HBO Max-abonnement gennem Prime Video i Danmark, får mulighed for at autentificere abonnementet hos HBO Max og dermed også bruge HBO Max’ egen app og hjemmeside. Man er altså ikke nødvendigvis låst til at se HBO Max-indhold inde i Prime Video, selv om abonnementet er købt gennem Amazon. Warner Bros. Discovery oplyser, at tilsvarende integration allerede er lanceret på en række europæiske markeder, blandt andet Tyskland, Frankrig, Spanien, Holland, Sverige og Belgien.

Amazon vil være indgangen til streaming

Udvidelsen understreger en udvikling, hvor streamingmarkedet på nogle områder begynder at ligne den traditionelle tv-pakke igen. Efter en årrække, hvor tjenesterne i stigende grad blev splittet ud i hver deres abonnement og app, forsøger platforme som Prime Video nu at samle dem i én brugerflade. Forskellen er, at kunderne fortsat selv vælger, hvilke tjenester de vil abonnere på, i stedet for nødvendigvis at købe en stor samlet kanalpakke.

For Amazon giver modellen samtidig mulighed for at gøre Prime Video relevant for brugere, der ikke nødvendigvis er interesserede i et Prime-medlemskab eller Amazons egne serier. En bruger kan eksempelvis benytte Prime Video som indgang til Apple TV, HBO Max og SkyShowtime og administrere abonnementerne via Amazon-kontoen. Det reducerer antallet af separate konti og apps, man behøver forholde sig til, selv om det naturligvis ikke reducerer antallet af abonnementer, man betaler for. Det er lidt det samme, som eksempelvis TV2 Play har praktiseret den seneste tid.

Prime Video oplyser ikke i den danske annoncering om særlige introduktionspriser på de nye tilvalgsabonnementer – altså om man kan spare ved at gå all in på Prime Video. Udvalget kan desuden variere fra land til land. I Danmark består lanceringen altså af de ni tjenester Apple TV, BritBox, Crunchyroll, Hayu, HBO Max, Lionsgate+, MGM+, MUBI og SkyShowtime, som er tilgængelige som tilvalg i Prime Video fra den 28. juli.

Prime Video samler Apple TV, HBO Max og SkyShowtime i samme app