Leverer varer overalt på kloden indenfor en time

Forestil dig at kunne få varer leveret til hvilken som helst krog af kloden på under en time – ikke med fly, ikke med droner, men med små rumfartøjer, der styrtdykker ned gennem atmosfæren. Det er ikke science fiction, men virkelighedens næste store logistik-revolution.

Det amerikanske rumfirma Inversion har netop løftet sløret for Arc, et genanvendeligt rumfartøj, der kan levere alt fra livsnødvendig medicin til reservedele – eller i fremtiden måske også dine netkøb – direkte fra rummet.

Fra Los Angeles til København på 55 minutter

Arc fungerer som en slags “space-pakke-tjeneste”: Små fartøjer sendes i lavt kredsløb om jorden og kan, når behovet opstår, kaldes ned til præcise destinationer. På under en time kan de krydse kloden og lande med last i områder, hvor almindelig transport ville tage dage.

Ifølge Inversions medstifter og direktør Justin Fiaschetti ser de en fremtid, hvor tusindvis af Arc-fartøjer udgør et globalt logistiknetværk. Han sammenligner teknologien med tidligere epokegørende spring som jernbanen og luftfarten.

Militæret først – men civilt potentiale lurer

I første omgang handler det om forsvar og nødhjælp: Arc er designet til at levere missionkritisk udstyr i katastrofe- og krigsområder, hvor infrastruktur mangler. Men teknologien er bygget til langt mere. Inversion peger selv på en fremtid, hvor kommercielle forsendelser kan flyve via rummet – hurtigere end noget flyselskab nogensinde vil kunne tilbyde.

Med andre ord: Amazon Prime på steroider.

Arc kan bevæge sig med over Mach 20 (mere end 24.000 km/t), og det gør fartøjet til et unikt værktøj for hypersoniske testprogrammer. NASA er allerede med i udviklingen af de varmebeskyttelsessystemer, som skal sikre, at Arc kan klare de ekstreme forhold ved genindtræden i atmosfæren.

Det første fuldskala testflyvning er planlagt til 2026, men Inversion har allerede gennemført adskillige nedkasttests, bygget en komplet prototype og sikret samarbejder med både NASA og den amerikanske rumstyrke.

Lige nu er Arc mest af alt et våben i logistik-kapløbet mellem stormagter, men hvis historien gentager sig, er næste skridt civil brug. Ligesom internettet og GPS startede i militæret, kan Arc ende med at levere medicin til Grønland, reservedele til boreplatforme i Nordsøen – eller en ny iPhone til din dør i København, kort tid efter du har trykket “bestil nu”.

Spørgsmålet er, hvor hurtigt teknologien bevæger sig fra forsvar til hverdag – og om vi i fremtiden overhovedet gider vente på fragtfly, når rummet tilbyder lynlevering på under en time.

Leverer varer overalt på kloden indenfor en time